KIRJALLINEN KYSYMYS E-2625/98

esittäjä(t): Carlos Robles Piquer (PPE) komissiolle

(1. syyskuuta 1998)

Aihe: Menettelytavat kunnille suunnatun yhteisön tukia koskevan tiedotuksen parantamiseksi

Jotkut paikalliset viranomaiset ovat valittaneet, että monissa kunnissa ei ole saatu riittävästi tietoa Euroopan unionin ohjelmien tarjoamista tuista ja erityisesti kunnille suunnatuista tuista. Näin ollen on jälleen ajankohtaista ja välttämätöntä löytää keinoja kuntien viranomaisille suunnatun tiedotuksen puutteiden korjaamiseksi.

Voiko komissio ehdottaa toimia, jotta kuntien tiedonpuute näin tärkeästä asiasta kuin yhteisön tukitoimet voitaisiin korjata tiedotuskampanjojen ja muiden todistetusti tehokkaiden menetelmien avulla?

Komission jäsenen Marcelino Orejankomission puolesta antama vastaus

(13. lokakuuta 1998)

Komissio haluaa kiinnittää parlamentin jäsenen huomion siihen seikkaan, että useimmista yhteisön tukiohjelmista julkaistaan tietoja Euroopan yhteisöjen virallisessa lehdessä. Useimmista tukiohjelmista on saatavilla tietopaketteja, ja komissio toimittaa niitä yleensä asiasta kiinnostuneille. Samalla komissio tarjoaa tietoja sähköisessä muodossa Europa-palvelimen avulla Internetissä ja Cordisin ja Inforegion kaltaisten tietopalvelujen kautta. Inforegio tarjoaa tietoa etenkin Euroopan kehitysrahastosta ja koheesiorahastosta. Suuri osa näistä tiedoista on saatavilla myös perinteisempien kanavien kautta painettuina versioina ja levykkeillä.

Komissio käynnisti vuonna 1994 laajan ja kattavan alue- ja koheesiopolitiikkaa koskevan tiedotuskampanjan, jonka tavoitteena on avoimuus ja näkyvyys. Kampanjan kohderyhmiä ovat paikallis-, alue- ja keskusviranomaiset sekä paikalliset, alueelliset, kansalliset ja eurooppalaiset yritykset, tiedotusvälineet ja tutkimuskeskukset. Kampanjatiedote käsittää yli 100 otsaketta, jotka käsittelevät yleisiä tai teknisiä näkökohtia erityisistä kysymyksistä tai erityisistä alueista. Kuukausittain julkaistavassa tiedotteessa välitetään yhteisön aluepolitiikkaan liittyviä uutisia. Tiedotetta julkaistaan säännöllisesti kaikilla 11 yhteisökielellä. Sitä toimitetaan 40 000 kohteeseen, joista 45 prosenttia edustaa paikallisviranomaisia (mukaan luettuna kaikki paikallisviranomaiset sekä noin 5 000 muuta asiasta kiinnostunutta).

Inforegion kotisivulta (http://www.inforegio.cec.eu.int) pääsee tietokantaan, joka sisältää tietoja kaikista tavoitteiden 1, 2 ja 5b mukaisista aluekehitysohjelmista sekä aluekohtaisista yhteisön aloitteista.

Jäsenvaltiossa näitä tietoja täydentävät komission edustustot tiiviissä yhteistyössä yleisten ja erityisten tiedotuskanavien kanssa, joista monet on otettu käyttöön yhteistoiminnassa paikallis- tai alueviranomaisten kanssa tai joita kyseiset viranomaiset ylläpitävät. Jäsenvaltioissa käytössä olevia yhteisön tukiohjelmia koskevia tiedotuskanavia käytetään turvaamaan asianmukainen ja tehokas tiedonvälitys kansallisella tasolla.

Komissio on pyrkinyt lisäämään kaikkien näiden kanavien välistä yhteistoimintaa parantaakseen suuren yleisön (julkishallinnon ja liike-elämän eri tasot mukaan luettuina) tietoisuutta meneillään olevista tukiohjelmista.

Komissio on tietysti valmis tutkimaan kaikkia parlamentin jäsenen ehdotuksia tämän järjestelmän kehittämiseksi edelleen.